รัฐอัดฉีดงบหนักเงินคงคลังฮวบ
เงินคงคลังวูบเหลือไม่ถึง 2 แสนล้าน หลังเร่งอัดงบเข้าระบบ
25 ธ.ค. 2555

เงินคงคลังวูบเหลือไม่ถึง 2 แสนล้าน หลังเร่งอัดงบเข้าระบบ
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 2 เดือนแรกของปีงบประมาณ 2556 รัฐบาลมีรายได้นำส่งคลังทั้งสิ้น 3.11 แสนล้านบาท สูงกว่าช่วงเดียวกันปีที่แล้ว 5.35 หมื่นล้านบาท หรือ 20.7% ปัจจัยหลักมาจากการจัดเก็บภาษีมูลค่าเพิ่มและภาษีสรรพสามิตรถยนต์ได้สูงกว่าช่วงเดียวกันของปีก่อน 
สำหรับการเบิกจ่ายเงินงบ ประมาณมีจำนวนทั้งสิ้น 6.11 แสนล้านบาท สูงกว่าช่วงเดียวกันปีที่แล้ว 2.94 แสนล้านบาท หรือ 92.9% ซึ่งเป็นผลมาจากการที่ พ.ร.บ.งบประมาณรายจ่ายมีผลบังคับใช้ล่าช้า ประกอบกับการเร่งดำเนินนโยบายทางการคลังของรัฐบาลเพื่อกระตุ้นเศรษฐกิจ ทำให้ดุลเงินงบประมาณขาดดุลกว่า 3 แสนล้านบาท 
ทั้งนี้ เมื่อรวมกับดุลเงินนอกงบประมาณที่ขาดดุล 1.12 แสนล้านบาท จากการไถ่ถอนตั๋วเงินคลัง 1.02 แสนล้านบาท ส่งผลให้รัฐบาลขาดดุลเงินสดรวม 4.12 แสนล้านบาท และกู้เงินเพื่อชดเชยการขาดดุล 4.49 หมื่นล้านบาท ทำให้ดุลเงินสดหลังกู้ขาดดุลทั้งสิ้น 3.67 แสนล้านบาท และเงินคงคลังงวดสิ้นเดือน พ.ย. เหลือแค่ 1.92 แสนล้านบาท ลดลงจากเดือนก่อนที่มี 2.97 แสนล้านบาท และเงินคงคลังลดลงจากสิ้นปีงบประมาณ 2555 ที่มีจำนวนทั้งสิ้น 5.60 แสนล้านบาท